CELEX: 32006D0908
Language: sk
Date: 2006-12-04 00:00:00
Title: 2006/908/ES,Euratom: Rozhodnutie Rady zo 4. decembra 2006 o prvej splátke tretieho príspevku Spoločenstva Európskej banke pre obnovu a rozvoj pre Fond na ochranný kryt černobyľského reaktora

9.12.2006   
            
            
               SK
            
            
               Úradný vestník Európskej únie
            
            
               L 346/28
            
         
      ROZHODNUTIE RADY
   
   zo 4. decembra 2006
   o prvej splátke tretieho príspevku Spoločenstva Európskej banke pre obnovu a rozvoj pre Fond na ochranný kryt černobyľského reaktora
   (2006/908/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 308,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 203,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:
   
               (1)
            
            
               Spoločenstvo pri napĺňaní politiky, ktorej jednoznačným cieľom je podporovať úsilie Ukrajiny pri odstraňovaní následkov jadrovej havárie, ku ktorej došlo 26. apríla 1986 v černobyľskej jadrovej elektrárni, už počas rokov 1999 – 2000 poskytlo do Fondu na ochranný kryt černobyľského reaktora, ktorý bol zriadený v rámci Európskej banky pre obnovu a rozvoj (EBOR), príspevok vo výške 90,5 milióna EUR v súlade s rozhodnutím 98/381/ES, Euratom (2), ako aj ďalších 100 miliónov EUR počas rokov 2001 – 2005 v súlade s rozhodnutím 2001/824/ES, Euratom (3).
            
         
               (2)
            
            
               Európska banka pre obnovu a rozvoj ako správca Fondu na ochranný kryt černobyľského reaktora zhromaždeniu prispievateľov fondu potvrdila, že existuje deficit vo výške približne 250 miliónov EUR a že nepridelené prostriedky nie sú dostatočné na uzatvorenie zmluvy o novom bezpečnostnom kryte. V roku 2005 boli prispievatelia požiadaní o nové záväzky, aby nedošlo k ďalším zdržaniam pri realizácii projektu.
            
         
               (3)
            
            
               Členovia bývalej skupiny G7 a Spoločenstvo, ktorí boli hlavnými prispievateľmi do Fondu na ochranný kryt černobyľského reaktora, sa dohodli na zásade ďalších príspevkov do fondu podľa historického rozdelenia finančnej záťaže medzi prispievateľmi.
            
         
               (4)
            
            
               Nariadenie Rady (ES, Euratom) č. 99/2000 z 29. decembra 1999 o poskytovaní pomoci partnerským štátom vo východnej Európe a strednej Ázii (4) zahŕňa ako jednu z priorít v oblasti jadrovej bezpečnosti príspevok na príslušné medzinárodné iniciatívy s podporou EÚ, ako je napríklad iniciatíva G7/EÚ týkajúca sa uzatvorenia Černobyľa.
            
         
               (5)
            
            
               Komisia vo svojom oznámení Európskemu parlamentu a Rade zo 6. septembra 2000 navrhla, aby bola finančná podpora pre jadrovú bezpečnosť v nových nezávislých štátoch a v krajinách strednej a východnej Európy od roku 2001 financovaná z jednej rozpočtovej položky pre finančnú pomoc na jadrovú bezpečnosť v nových nezávislých štátoch.
            
         
               (6)
            
            
               Na granty poskytnuté zo zdrojov Fondu na ochranný kryt černobyľského reaktora sa vzťahujú pravidlá obstarávania EBOR, pričom obstarávanie sa v zásade obmedzí na tovary vyrobené v tých krajinách a služby dodávané z tých krajín, ktoré sú prispievateľmi alebo ktoré sa podieľajú na operáciách EBOR. Tieto pravidlá sa líšia od pravidiel, ktoré sa vzťahujú na operácie financované priamo prostredníctvom programu TACIS a ktoré sa preto nemôžu uplatňovať na príspevok, ktorý je predmetom tohto rozhodnutia.
            
         
               (7)
            
            
               Pokiaľ ide o pravidlá a postupy pri obstarávaní vytvorené na základe pravidiel EBOR pre Fond na ochranný kryt černobyľského reaktora, je potrebné zaistiť, aby nedochádzalo k diskriminácií medzi jednotlivými členskými štátmi, a to bez ohľadu na to, či uzatvorili alebo neuzatvorili individuálnu dohodu o príspevku s EBOR.
            
         
               (8)
            
            
               V záujme projektov týkajúcich sa plánu vybudovania ochranného krytu černobyľského reaktora je tiež vhodné povoliť účasť na obstarávaní aj tretím krajinám, ktoré nie sú partnerskými krajinami v rámci programu TACIS, a to na základe individuálneho posúdenia jednotlivých prípadov.
            
         
               (9)
            
            
               Zmluvy nestanovujú na prijatie tohto rozhodnutia iné právomoci ako tie, ktoré sú uvedené v článku 308 Zmluvy o ES a v článku 203 Zmluvy o Euratome,
            
         ROZHODLA TAKTO:
   Článok 1
   Spoločenstvo v roku 2006 poskytne Európskej banke pre obnovu a rozvoj (EBOR) príspevok vo výške 14,4 milióna EUR pre Fond na ochranný kryt černobyľského reaktora.
   Rozpočtové prostriedky schvaľuje rozpočtový orgán v rámci limitov finančného výhľadu. Príspevok sa financuje z dostupných ročných rozpočtových prostriedkov.
   Článok 2
   1.   Komisia spravuje príspevok pre Fond na ochranný kryt černobyľského reaktora v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), najmä so zreteľom na zásady riadneho a účinného riadenia.
   Komisia postúpi rozpočtovému orgánu a Dvoru audítorov všetky relevantné informácie a poskytne akékoľvek dodatočné informácie, ktoré si vyžiadajú, pokiaľ ide o aspekty fungovania Fondu na ochranný kryt černobyľského reaktora, ktoré súvisia s príspevkom Spoločenstva.
   2.   Pokiaľ ide o pravidlá a postupy pri obstarávaní súvisiacom s grantmi poskytnutými z prostriedkov Fondu na ochranný kryt černobyľského reaktora, Komisia zabezpečí, aby nedochádzalo k diskriminácii medzi jednotlivými členskými štátmi.
   Komisia môže na základe posúdenia jednotlivých prípadov povoliť v záujme projektov týkajúcich sa plánu vybudovania ochranného krytu černobyľského reaktora účasť na obstarávaní aj tretím krajinám, ktoré nie sú partnerskými krajinami v rámci programu TACIS.
   Článok 3
   V súlade s článkom II oddielom 2.02 pravidiel Fondu na ochranný kryt černobyľského reaktora je príspevok Spoločenstva predmetom formálnej dohody o príspevku medzi Komisiou a EBOR.
   Článok 4
   Komisia každoročne predloží Európskemu parlamentu a Rade správu o pokroku pri implementácii Fondu na ochranný kryt černobyľského reaktora.
   
      V Bruseli 4. decembra 2006
      
         
            Za Radu
         
         
            predsedníčka
         
         L. LUHTANEN
         
      
   
   
      (1)  Stanovisko zo 14. novembra 2006 (zatiaľ neuverejnené v úradnom vestníku).
   
      (2)  Ú. v. ES L 171, 17.6.1998, s. 31.
   
      (3)  Ú. v. ES L 308, 27.11.2001, s. 25.
   
      (4)  Ú. v. ES L 12, 18.1.2000, s. 1. Nariadenie zmenené a doplnené nariadením (ES) č. 2112/2005 (Ú. v. EÚ L 344, 27.12.2005, s. 23).
   
      (5)  Ú. v. ES L 248, 16.9.2002, s. 1.